Lav et referat af nedenstående tekst:

Tekst:
Helle Thorning-Schmidt (S) har gode muligheder for at blive Danmarks næste statsminister, når valgstederne lukker torsdag aften. Det viser den allersidste måling, som Voxmeter har foretaget for Ritzau, inden danskerne går i stemmeboksen ved dagens folketingsvalg. Rød blok står til 92 mandater, mens blå blok må nøjes med 83 mandater. Socialdemokraterne kan også generobre titlen som Danmarks største parti fra konkurrenterne i Venstre, men partierne ligger begge så tæt omkring 25 procent af stemmerne, at det er inden for den statistiske usikkerhed i målingen. Hvis målingen viser sig at holde stik, og den socialdemokratiske partiformand skubber Lars Løkke Rasmussen (V) ud af Statsministeriet, så bør hun sende en særlig tak til alliancepartnerne i De Radikale og Enhedslisten. De bliver valgets store sejrherrer, lader det til. Det radikale gruppeværelse på Christiansborg kan snart vise sig trangt, for Margrete Vestagers folketingsgruppe kan blive fordoblet i forhold til sidste valg. I 2007 vekslede De Radikale deres stemmetal til ni mandater, mens 2011-valget sender 17 radikale politikere på tinge, hvis man da skal tro den nye meningsmåling. Johanne Schmidt-Nielsen og kammeraterne i Enhedslisten har så meget vind i sejlene, at venstrefløjspartiet kan tredoble sit mandattal, når sidste stemme er talt op. Hvor liste Ø ved folketingsvalget i 2007 kun med hiv og sving kravlede over spærregrænsen, der ligger på to procent, står de nu til 6,6 procent af stemmerne. I blå blok holder Venstre nogenlunde skansen med en marginal tilbagegang til 25,4 procent af stemmerne, mens De Konservative må sige farvel til ikke mindre end otte af sine nuværende 18 mandater. SF og Dansk Folkeparti går også tilbage, så det kan mærkes. Begge partier mister seks mandater ifølge Voxmeter-målingen. Liberal Alliance står til gengæld til et flot valg. Partileder Anders Samuelsen kan notere sig for en fremgang til knapt fem procent af stemmerne, der kan veksles til ni sæder i Folketingssalen. Meningsmålingen baserer sig på interview, som er foretaget onsdag, med 1751 repræsentativt udvalgte personer, der er fyldt 18 år. Den maksimale usikkerhed på målingen er på 2,15 procentpoint i begge retninger. /ritzau/

Referat:
Allersidste Voxmeter-måling inden valget peger på et regeringsskifte og et komfortabelt flertal til rød blok.